**Alfonsas Svarinskas**, nado o 21 de xaneiro de 1925 segundo algunhas fontes en Kadrėnai e outras fontes en Vaclavova, e finado o 17 de xullo de 2014 en Vilnius, foi un sacerdote católico lituano, disidente da ditadura soviética, político e capelán militar.

Traxectoria
-----------

Alfonsas Svarinskas naceu o 21 de xaneiro de 1925; segundo algunhas fontes naceu en Kadrėnai (concello do distrito de Ukmergė, condado de Vilnius, Lituania) e segundo outras fontes en Vaclavova (rexión de Viciebsk, RSS de Belarús). Entre 1932 e 1936 Svarinskas estudou en Vidiškiai, e posteriormente até 1942 na escola secundaria de Ukmergė. De 1942 a 1946 estudou no seminario de Kaunas. Logo de 1946 Svarinskas foi perseguido polas súas actividades anti-soviéticas na República Socialista Soviética de Lituania. Deixou o seminario e apoiou os guerrilleiros lituanos, proporcionándolles medicamentos e diferente documentación, e difundindo as súas publicacións.

En decembro de 1946 Svarinskas foi detido, torturado e condenado ao gulag, e entre 1947 e 1956 estivo preso no campo de Abez, na República dos Komis. Durante o seu cativerio, en 1954 foi ordenado sacerdote en segredo polo bispo Pranciškus Ramanauskas e, logo da súa liberación, entre 1956 e 1957 traballou en Kulautuva, e posteriormente en 1958 en Betygala.

O 9 de abril de 1958 foi novamente detido, permanecendo preso até 1964 no campo de concentración de Mordovia. En 1961 foi condenado como un particularmente perigoso reincidente (*рецидивист*) polo Tribunal Supremo da R. S. S. de Lituania. Liberado en 1964, volveu a Lituania, onde desenvolveu varios ministerios pastorais: entre 1965 e 1971 traballou como vigairo en Miroslavas e en Kudirkos Naumiestis, entre 1971 e 1976 como párroco de Igliauka e Patilčiai, e entre 1976 e 1983 como párroco de Viduklė.

A partir de 1972 participou na revista católica lituana ilegal *Lietuvos katalikų bažnyčios kronika*. En 1978 fundou a organización de dereitos humanos *Tikinčiųjų teisėms ginti katalikų komitetas* xunto a outros sacerdotes disidentes. En 1983 foi novamente detido e condenado, permanecendo até 1988 no campo de concentración do krai de Perm. En 1988 Ronald Reagan pediu a súa liberación nunha visita a Mikhail Gorbachev en Moscova, ao que sumáronse as presións de Aministía Internacional, e Svarinskas foi liberado e deportado a Alemaña sen dereito de regreso. Ata 1990 visitou as diferentes comunidades da diáspora lituana en todo o mundo, reuníndose unha ducía de veces co papa Xoán Paulo II.

Entre 1990 e 1991 foi chanceler do cardeal Vincentas Sladkevičius, e entre 1991 e 1992 deputado do Seimas. Entre 1991 e 1995 foi capelán do exército lituano, onde foi promovido ao rango de coronel. Posteriormente exerceu o seu ministerio pastoral en Kaunas, e a partir de 1998 en Kavarskas. Logo do ano 2000 pasou a vivir en Ukmergė.

Notas
-----

1. ↑  Wołowski, Paweł; Korzeniewska, Katarzyna (2006). *Jak służąc Panu Bogu przechytrzyć KGB: rozmowy z twórcami "Kroniki Kościoła Katolickiego na Litwie"*. Wydawnictwo Rhetos. p. 104. ISBN 9788389781147.
2. 1 2 3 4 5 6  De Boer, S. P; Driessen, Evert J; Verhaar, Hendrik L, eds. (1982). *Biographical Dictionary of Dissidents in the Soviet Union: 1956 - 1975*. BRILL. p. 566. ISBN 9789024725380.
3. 1 2 3 4 5 6 7 8  Roszkowski, Wojciech; Kofman, Jan (2016). *Biographical Dictionary of Central and Eastern Europe in the Twentieth Century*. Routledge. ISBN 9781317475934.
4. ↑  Streikus, Arūnas (2005). "Kunigų dalyvavimas ginkluotojo pasipriešinimo sąjūdyje". *LKMA Metraštis* (en lituano) (Lietuvių katalikų mokslo akademija) **26**: 655. ISSN 1392-0502. [...] Alfonsas Svarinskas; jis kartu su bendramoksliais Jonu Čeponiu ir Petru Našlėnu parūpindavo partizanams vaistų, dokumentų, platindavo jų spaudą [...]
5. ↑  Preuße, Detlev (2014). *Umbruch von unten: Die Selbstbefreiung Mittel- und Osteuropas und das Ende der Sowjetunion*. Springer-Verlag. p. 159. ISBN 9783658049720.

|  |  |
| --- | --- |
| Control de autoridades | 
* Wd: Q4409955
* WorldCat
* VIAF: 44146332836918730662
* GND: 1187299340

 |